FI Euroopan unionin virallinen lehti C 468/10

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu muutoshakemuksen julkaiseminen

(2014/C 468/03)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

MUUTOSHAKEMUS

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

9 ARTIKLASSA TARKOITETTU MUUTOSHAKEMUS

”MAÇÃ DE ALCOBAÇA”

EY-nro: PT-PGI-0117-0261–7.12.2011

SMM ( X ) SAN ( )

1. Eritelmän kohta (kohdat), jota (joita) muutos koskee

—

☐

—

☒

—

☒

—

☐

—

☐

—

☐

—

☒

—

☐

—

☐

2. Muutoksen/muutosten tyyppi

—

☐

—

☒

—

☐

—

☐

3. Muutos/muutokset

3.1 Tuotteen kuvaus

Luettelo lajikeryhmistä on oikaistu lisäämällä siihen Pink-lajikeryhmä, joka kyseisissä maaperä- ja ilmasto-olosuhteissa vastaa suojatun maataloustuotteen (Maçã de Alcobaça) ominaisuuksia.

Muiden eritelmään sisältyvien lajikeryhmien tapaan myös tällä alueella viljellyllä Pink-lajikeryhmällä on makean hapahkoon aromiin ja makuun liittyvät erityisominaisuudet, jotka erottavat sen muista vastaavista tuotteista.

Tämä tasapainoisuus on ratkaiseva tekijä sen raikkauden ja mehevyyden kannalta, joka erottaa Maçã de Alcobaça -lajikeryhmät, Pink mukaan luettuna, muista vastaavista tuotteista, ja se johtuu erityisistä lämpötila- ja kosteusolosuhteista, joihin vaikuttavat sijainti meren läheisyydessä rannikon ja Atlantin valtameren suunnassa pohjoisesta etelään ulottuvan Aire-Candeeiros-Montejunto-ylänköalueen välissä.

Pink-lajikeryhmällä on myös muita erityisiä laadullisia ja aistinvaraisia ominaisuuksia, joiden voidaan niin ikään katsoa johtuvan maantieteellisen alueen ekologisista erityisolosuhteista. Niihin kuuluvat erityisen tiivisrakenteinen rapea malto, hyvin omintakeinen vaaleanpunertava väri, voimakas aromaattisuus, selvästi erottuvat täplät tai huokoset kuoressa ja kantakuopan ruskea laikku.

Pink-ryhmän lajikkeet ovat sopeutuneet hyvin maantieteelliselle alueelle ja tuottavat hyvän sadon.

Kuluttajien uusien tarpeiden huomioimiseksi tuote voidaan pitää kaupan kokonaisten tuoreiden hedelmien lisäksi myös kokonaisina kuorellisina tai kuorittuina hedelminä ja kuorellisina tai kuorittuina paloina; kuoriminen ja paloittelu tapahtuvat fysikaalisia menetelmiä käyttäen.

3.2 Maantieteellinen alue

Maantieteelliseen alueeseen lisätään seuraavat kunnat: Peniche, Lourinhã, Torres Vedras, Bombarral, Cadaval, Rio Maior, Marinha Grande, Batalha ja Leiria; tämä tehdään seuraavista syistä:

— tosiasialliset maaperä- ja ilmasto-olosuhteet ovat samankaltaiset kuin perinteisesti rajatulla Coutos de Alcobaçan historiallisella alueella ja nykyisellä yksilöidyllä maantieteellisellä alueella;

— hedelmätarhoilla on samat ominaisuudet,

— omenien laatuominaisuudet vastaavat SMM-tuotteen ”Maçã de Alcobaça” nykyisessä eritelmässä vahvistettuja ominaisuuksia.

Pääasialliset erot kemiallisissa ja aistinvaraisissa ominaisuuksissa, jotka erottavat Maçã de Alcobaçan muista vastaavista tuotteista, johtuvat maantieteellisen tuotantoalueen ekologisista erityisolosuhteista, joihin vaikuttavat alueen sijainti meren läheisyydessä rannikon ja Atlantin valtameren suunnassa pohjoisesta etelään ulottuvan Aire-Candeeiros-Montejunto-ylänköalueen välissä.

Kyseinen vuoriketju yhdistää Airen, Candeeirosin ja Montejunton ylänköalueet selkeästi valtameren suuntaisena ja erottaa Maçã de Alcobaça -omenan tuotantoalueen kaikista muista lähiympäristön maantieteellisistä alueista.

Ero ilmenee myös hydrografiassa, koska käytännöllisesti katsoen kaikkien alueen jokien valuma-alueet suuntautuvat kohti valtamerta. Pohjoisessa ne suuntautuvat kohti Mondegon allasta ja idässä kohti Tejon valuma-aluetta.

Geologian osalta voidaan todeta, että Maçã de Alcobaça -omenan maantieteellinen tuotantoalue kulkee pohjois-eteläsuunnassa pitkin (vedenjakajalinjan kohdalla olevaa) siirroslinjaa, joka on muodostunut pääasiassa jurakautisista kerrostumista.

Millään muulla Portugalin alueella pinnanmuodostusolot ja Atlantin valtameren vaikutus eivät yhdisty samalla tavoin kuin Maçã de Alcobaça -omenan yksilöidyllä maantieteellisellä alueella.

Meren läheisyys, vuoristoketju, pilvisyys, sumuisuus, aamu-usva, öinen kaste, auringonpaiste, ilmankosteus ja maaperä muodostavat tällä alueella ainutlaatuisen yhdistelmän niin Portugalissa kuin sen lähialueillakin. Kaikkien näiden tekijöiden yhteisvaikutuksesta on syntynyt SMM-tuote ”Maçã de Alcobaça”, jonka muista poikkeavat erityisominaisuudet tunnustetaan yleisesti.

3.3 Merkinnät

Kaupallisesta tarjontamuodosta riippumatta maininnan ”Maçã de Alcobaça – IGP / Indicação Geográfica Protegida” (SMM / suojattu maantieteellinen merkintä) ja tuotteen tunnuksen käyttö on pakollista.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (3)

”MAÇÃ DE ALCOBAÇA”

EY-nro: PT-PGI-0117-0261–7.12.2011

SAN ( X ) SAN ( )

1. Nimi

”Maçã de Alcobaça”

2. Jäsenvaltio tai kolmas maa

Portugali

3. Maataloustuotteen tai elintarvikkeen kuvaus

3.1 Tuotelaji

Luokka 1.6: Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Lajikeryhmiin Casa Nova, Golden Delicious, Red Delicious, Gala, Fuji, Granny Smith, Jonagold, Reineta ja Pink kuuluva yksilöidyllä maantieteellisellä alueella tuotettu hedelmä, jonka ominaispiirteitä ovat tiivis ja rapean lohkeava malto sekä korkea sokeri- ja happopitoisuus; nämä antavat sille makean hapahkon maun ja voimakkaan aromin.

Maçã de Alcobaça -omenan lajikkeiden ravitsemuksellisia ja toiminnallisia ominaisuuksia koskevassa tutkimuksessa (Taulukko 1 – Almeida & Pintado, 2008) saatujen keskiarvojen perusteella tuotteen kokonaishappopitoisuus on korkea. Tämä on ratkaiseva tekijä sokerien ja happojen välisen tasapainoisen suhteen kannalta ja antaa Maçã de Alcobaça -omenalle makean hapahkon maun ja aromin, jotka erottavat sen muista.

Taulukko 1

Tutkittujen omenalajikkeiden liukenevien aineiden pitoisuus ja kokonaishappopitoisuus

Eri omenalajikkeiden keskiarvojen vaihteluväli Liukenevat aineet (g/100 g) Kokonaishappopitoisuus (g malaattia/100 g) 10,2–15,3 0,2–0,76

Lähde: Domingos Almeida & Manuela Pintado, 2008. Caracterização nutritiva e funcional de variedades de Maçã de Alcobaça. Projecto Agro 937

Pink-lajikeryhmällä on myös muita erityisiä laadullisia ja aistinvaraisia ominaisuuksia, joiden voidaan niin ikään katsoa johtuvan maantieteellisen alueen ekologisista erityisolosuhteista. Niihin kuuluvat erityisen tiivisrakenteinen rapea malto, hyvin voimakas punainen väritys punaisiin ja kaksivärisiin lajikeryhmiin kuuluvissa omenoissa, voimakas aromaattisuus, selvästi erottuvat täplät tai huokoset kuoressa ja kantakuopan ruskea laikku.

Maçã de Alcobaça pidetään kaupan

a) kokonaisena, joko kuorellisena tai kuorittuna, ja

b) kuorellisina tai kuorittuina paloina.

3.3 Raaka-aineet (ainoastaan jalostetut tuotteet)

Ei sovelleta

3.4 Rehu (ainoastaan eläinperäiset tuotteet)

Ei sovelleta

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien Maçã de Alcobaça -omenan tuotantovaiheiden hedelmätarhojen istuttamisesta sadonkorjuuhun on tapahduttava yksilöidyllä maantieteellisellä alueella.

3.6 Viipalointia, raastamista, pakkaamista jne. koskevat erityiset säännöt

Sadonkorjuu tapahtuu siinä vaiheessa, kun omenat ovat saavuttaneet sellaisen kypsyysasteen, että niiden kehittyminen voi jatkua ja ne voidaan säilyttää asianmukaisesti kylmässä. Omenat pakataan eri aikaan sadonkorjuuajankohdan ja keskusvarastoon saapumisen mukaan. Kaikki toimenpiteet ja rekisterit, joiden avulla tuotteen alkuperä voidaan jäljittää, tarkastetaan.

Kaikkien muiden kaupallisten tarjontamuotojen osalta on noudatettava samoja pakollisia vaatimuksia, jotka koskevat tuoreita omenoita, lukuun ottamatta kokoa ja luokkaa.

Pesu, paloitteleminen ja pakkaaminen eivät saa muuttaa tuoreen Maçã de Alcobaça -omenan ominaisuuksia, ja sellaiset erät kuorittuja tai paloiteltuja omenoita, jotka eivät täytä tuotteen ominaisuuksille asetettuja vaatimuksia, on hylättävä. Omenat pestään kokonaisina, jotta tuoreen tuotteen ominaisuudet eivät pääse heikkenemään.

Hapettumisen vähentämiseksi kuoriminen, paloitteleminen ja pakkaaminen on tehtävä jäähdytetyssä tilassa. Omenat on pakattava erityiskelmusta valmistettuun tiiviiseen suojapakkaukseen, joka estää kaasujenvaihdon ulkopuolisen ilman kanssa siten, että syntyy ympäristöön nähden vain vähän happea sisältävä suojakaasutila. Näiden käsittelyvaiheiden jälkeen pakkaamisen, varastoinnin ja kuljetuksen on niin ikään tapahduttava jäähdytetyissä olosuhteissa.

3.7 Merkintöjä koskevat erityiset säännöt

Yleisessä lainsäädännössä edellytettyjen pakollisten merkintöjen lisäksi on käytettävä

a) mainintaa ”Maçã de Alcobaça – IGP / Indicação Geográfica Protegida” (SMM / suojattu maantieteellinen merkintä)

b) jäljempänä esitettyä Maçã de Alcobaça -tunnusta:

4. Maantieteellisen alueen tarkka rajaus

Yksilöity maantieteellinen alue käsittää seuraavien kuntien hallinnolliset alueet: Alcobaça, Batalha, Bombarral, Cadaval, Caldas da Rainha, Leiria, Lourinhã, Marinha Grande, Nazaré, Óbidos, Peniche, Porto de Mós, Rio Maior ja Torres Vedras.

5. Yhteys maantieteelliseen alkuperään

5.1 Maantieteellisen alueen erityisyys

Maçã de Alcobaçan tuotantoalue sijaitsee kutakuinkin Serra dos Candeeirosin ylänköalueen ja valtameren välissä, mikä saa alueella aikaan aivan erityislaatuisen mikroilmaston. Yhdessä viljelyyn hyvin soveltuvan maaperän kanssa se luo erinomaiset edellytykset aistinvaraisilta ominaisuuksiltaan korkealuokkaisten ja muilla alueilla tuotetuista omenoista erityispiirteidensä ansiosta erottuvien omenoiden tuotannolle.

Yksilöidyn maantieteellisen alueen fysiografisesta monimuotoisuudesta johtuen mikroilmaston erityisyys ympäröiviin alueisiin verrattuna on ratkaiseva tekijä, jolla voidaan selittää näiden omenapuulajikkeiden erilainen kasvukehitys. Atlantin valtameren läheisyyden ansiosta päivän keskilämpötila on noin 15 °C. Vuoden kokonaissademäärä vaihtelee keskimäärin 600 mm:stä 900 mm:iin Serra dos Candeeirosin ylänköalueen laidalla Alcobaçan alueella. Meren läheisyys ja pääosin pohjoisesta ja luoteesta puhaltavat tuulet vaikuttavat ilman kosteuteen, jonka vuotuinen keskiarvo on noin 80 prosenttia. Välimeren läheisyyden päinvastaisesta vaikutuksesta huolimatta auringonpaisteen määrään vaikuttaa alueen pilvisyys, ja aurinkoisten tuntien määrä on keskimäärin 2 400–2 500 tuntia.

Mikroilmaston erityisyys ympäröiviin alueisiin verrattuna on ratkaiseva tekijä, jolla voidaan selittää omenapuulajikkeiden erilainen kasvukehitys ja hyvä menestyminen tällä alueella.

5.2 Tuotteen erityisyys

Yksilöidyllä maantieteellisellä alueella edellä kuvatuista lajikkeista tuotetuille omenoille on ominaista erityisen tiivisrakenteinen rapea malto, korkea sokeripitoisuus ja niin ikään korkea happopitoisuus, minkä ansiosta niihin kehittyy erityinen makean hapahko maku ja voimakas aromi.

Instituto Ricardo Jorge -tutkimuslaitoksen elintarvikearvoja koskevissa taulukoissa julkaistuihin omenoiden viitearvoihin (Taulukko 2 – INSA, 2006) verrattuna Maçã de Alcobaça -lajikkeiden ravitsemuksellisten ja toiminnallisten arvojen määrittämistä koskevassa tutkimuksessa saadut keskiarvot (Taulukko 1 – Almeida & Pintado, 2008) osoittavat huomattavan (lähes kaksi kertaa suuremman) eron kokonaishappopitoisuudessa.

Taulukko 2

Omenan ravitsemuksellinen koostumus

Omena Energia (kcal/100 g) Vesipitoisuus (g/100 g) Kuitu pitoisuus (g/100 g) Hiili hydraattipitoisuus (g/100 g) Orgaanisten happojen pitoisuus (g/100 g) Proteiinipitoisuus (g/100 g) Rasvapitoisuus (g/100 g) Tuhkapitoisuus (g/100 g) 57 82,9 2,1 13,6 0,20 0,2 0,5 0,32

Lähde: INSA (2006)

Muiden analysoitujen ominaisuuksien ohella Maçã de Alcobaça -lajikkeiden ravitsemuksellisten ja toiminnallisten arvojen määrittämistä koskevassa tutkimuksessa tarkastellaan Maçã de Alcobaçan ravintoainekoostumusta (Taulukko 3). Taulukossa 3 esitetyistä arvoista käy ilmi, että Maçã de Alcobaça -lajikkeiden keskimääräiset hiilihydraatti- ja proteiinipitoisuudet ovat korkeammat kuin Instituto Nacional de Saúde Dr Ricardo Jorge -tutkimuslaitoksen julkaisemassa elintarvikkeiden koostumusta käsittelevässä taulukossa omenoille yleensä ilmoitetut keskiarvot. (Taulukko 1 – INSA, 2006).

Taulukko 3

Eräiden Maçã de Alcobaça -lajikkeiden ravintoainekoostumus. Arvot koskevat syötävän osan (kuori ja malto) tuorepainoa

Lajikkeet keskimäärin Energia (kcal/100 g) Vesipitoisuus (g/100 g) Kuitu pitoisuus (g/100 g) Hiili hydraattipitoisuus (g/100 g) Proteiinipitoisuus (g/100 g) Rasvapitoisuus (g/100 g) Tuhkapitoisuus (g/100 g) 52,7 84,5 2,1 14,9 0,37 0,10 0,22

Lähde: Domingos Almeida & Manuela Pintado, 2008. Caracterização nutritiva e funcional de variedades de Maçã de Alcobaça. Projecto Agro 937

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Riippumatta geneettisistä (Iglesias et al., 2008; 2012) ja ekofysiologisista (Gonzalez-Talice et al., 2013) tekijöistä Maçã de Alcobaçan laadullisten ja aistinvaraisten ominaisuuksien, erityisesti värityksen ja aromien, kehittymisen suhteen on ehdottomasti syytä panna merkille lämpötilan ja kosteuden kaltaisten ympäristötekijöiden vaikutus.

Atlantin valtameren ja pohjoisesta etelään meren suuntaisesti ulottuvan Aire-Candeeiros-Montejunto-ylänköalueen läheisyydestä johtuvat erityiset lämpötila- ja kosteusolosuhteet vaikuttavat Maçã de Alcobaça -omenan ravitsemuksellisiin ominaisuuksiin ja antavat sille muihin omenoihin verrattuna raikkaamman ja mehukkaamman koostumuksen.

Alcobaçan alueella tuotettujen omenoiden maantieteellisen merkinnän tunnustaminen ja suojaaminen on perusteltua paitsi niiden kiistämättömän erityislaadun perusteella myös siksi, että kyseisellä nimellä on jo vuosisatainen erinomainen maine markkinoilla.

Maçã de Alcobaçan tuotantoalue vastaa aluetta, joka on vuosisatojen ajan tunnettu nimellä Coutos de Alcobaça. Sen alkuperäinen rajaus johtui ensisijaisesti senaikaisista poliittisista tekijöistä (1100- ja 1200-luvuilla), mutta eräiden historiallisten tietojen perusteella alue saattoi ulottua kauemmas etelään.

Munkit kiinnostuivat viljelykelpoisista alueista, jotka vastaavat omenan nykyistä tuotantoaluetta.

Hedelmäpuiden ja erityisesti omenapuun viljely alkoi levitä siellä merkittävästi. Aikana, jolloin makeisteollisuus ei ollut juurikaan päässyt kehittymään, omenaa käytettiin jälkiruokana hienoilla aterioilla. M. Vieira Natividaden mukaan ”munkit kiinnittivät yhä suurempaa huomiota hedelmäpuiden viljelyyn”.

Alcobaçan alueen omenoiden aistinvaraiset laatuominaisuudet alkoivat erottua jo varhain. ”Niissä yhdistyivät ominaisuudet, jotka tekivät niistä ainutlaatuisia: makeasta asteittain hapokkaampaan lajikkeesta riippuen, herkullinen tuoksu, lumoavan voimakas väri…” (Natividade, M. V., 1912 – Frutas d’Alcobaça).

Ja M. Vieira Natividade jatkaa: ”Viljely oli ja on edelleen niin laajalle levinnyttä, että vielä tänäänkin, kun Alcobaçan alueella puhutaan hedelmistä ja hedelmätarhoista, tarkoitetaan omenoita ja omenatarhoja.”

Eritelmän julkaisutiedot

(Asetuksen (EY) N:o 510/2006 (4) 5 artiklan 7 kohta)

http://www.dgadr.mamaot.pt/images/docs/val/dop_igp_etg/Valor/CE_Maca_Alcobaca_Nov2013.pdf

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Korvattu asetuksella (EU) N:o 1151/2012.

(4) Katso alaviite 3.